हमसफर से सफर के लिए अभी दूर है दिल्ली
हमसफर एक्सप्रेस को शुरू करने के लिए रेलवे अमला गुरुवार से एक्टिव हुआ। रैक को मरौदा से दुर्ग कोचिंग डिपो लाया गया, जहां मैकेनिकल और इलेक्ट्रिकल विभाग ने एक्जामिन शुरू कर दी। खिड़कियों के टूटे ग्लास को बदलने से लेकर दूसरी तकनीकी खामियों को दूर किया जाएगा। 8 से 10 दिनों में पूरी ट्रेन (रैक) चलने लायक हो जाएगी, फिर भी इसके मार्च अंत तक ही शुरू होने की संभावना है। दरअसल सब कुछ ठीक होने के बाद ट्रेन शुरू करने की तारीख रेलवे बोर्ड तय करेगा, इसमें भी समय लगेगा। आशंका जताई जा रही है कि हमसफर से सफर के लिए दिल्ली अभी दूर ही है।
जोन को रेल बजट में मिली हमसफर एक्सप्रेस की रैक 2 फरवरी से जोन पहुंच गई है, लेकिन ट्रेन अब तक शुरू नहीं हुई है। दैनिक भास्कर ने मामले को 1 मार्च के अंक में प्रकाशित किया। ट्रेन की फाइल मैकेनिकल और ऑपरेटिंग विभाग के बीच फंसकर रह गई थी। अब अमला सक्रिय हुआ है। गुरुवार की सुबह मरौदा में खड़ी 18 बोगियों को दुर्ग कोचिंग डिपो लाया गया। मैकेनिकल और इलेक्ट्रिकल विभाग ने बोगियों का बारीकी से परीक्षण शुरू कर दिया। 20 खिड़कियों के ग्लास टूटे हुए हैं, जिन्हें बदलने का काम शुक्रवार से शुरू हो जाएगा।
इसलिए होगी देरी
मैकेनिकल विभाग रैक को रेडी करेगा। फाइल ऑपरेटिंग विभाग के पास पहुंचेगी। ऑपरेटिंग विभाग अपनी तैयारी करेगा, मसलन ट्रेन जिस-जिस जोन से गुजरेगी, उन्हें अलर्ट करने से लेकर फाइल को एप्रुवल के लिए जीएम के पास भेजने का। जीएम से एप्रुवल मिलने के बाद रेलवे बोर्ड को जानकारी दी जाएगी और बोर्ड से ट्रेन शुरू करने की तारीख मांगी जाएगी। बोर्ड तय करेगा कि ट्रेन कब शुरू होगी।
hin_Deva hin_Deva hin_Deva hin_Deva hin_Deva